సౌభాగ్య గౌరీ వ్రతము

ప్రతీ ఏటా చైత్ర శుక్ల పాడ్యమితో వసంత నవరాత్రులు ప్రారంభమవుతాయి. వసంత నవరాత్రులలో మూడోరోజు అనగా చైత్ర శుద్ధ తదియ రోజున సౌభాగ్య గౌరీ వ్రతం ఆచరిస్తారు. దీనినే సౌభాగ్య తదియ అని, సౌభాగ్య శయన వ్రతం అని, గౌరీ తృతీయ వ్రతం అని, డోలాగౌరీవ్రతం అని కూడా అంటారు. 

 విశిష్టత 
దాక్షాయణి అగ్నికి ఆహుతి అయిన తర్వాత పరమేశ్వరిలో కలిసిపోతుంది. పరమేశ్వరి హిమవత్పర్వతానికి కూతురుగా పుట్టింది. పర్వతునికి పుత్రికగా పుట్టింది కాబట్టి ఆమెకు పార్వతి అనే పేరువచ్చింది. పార్వతి పర్యాయనామాల్లో గౌరి అనేది ప్రసిద్ధమైనది. ఆమె పరమేశ్వరుణ్ణి పతిగా పొందడానికి తపస్సు చేసింది. ఆమె తపస్సు చైత్రశుద్ధ తదియ రోజునే ఫలించిందని స్కాంద పురాణం ద్వారా తెలుస్తోంది. అందుకే ఈ రోజున సౌభాగ్య గౌరీ వ్రతాన్ని ఆచారించడం ఆనవాయితీగా వస్తోంది. ఈ వ్రతమును భక్తిశ్రద్ధలతో ఆచరించిన మహిళలకు భోగభాగ్యములు, భర్తస్థితి అభివృద్ధి, సంతానం లేని దంపతులకు సంతానం, పెళ్లికాని స్త్రీలకు వివాహం, అన్యోన్య దాంపత్యం, మోక్షం వంటివి కలుగుతాయని ఒక నమ్మకం.

 వ్రత విధానం 
సౌభాగ్య గౌరీ వ్రతాన్ని ఆచరించేవారు ఉదయాన్నే లేచి ఇల్లంతా శుభ్రం చేసుకోవాలి. తలకు నువ్వులనూనె రాసుకుని తలంటు స్నానం చేయాలి. పాదాలకు పసుపు రాసుకోవాలి. కళ్లకు కాటుక పెట్టుకుని నుదుటన బొట్టు పెట్టుకుని తలలో పువ్వులు పెట్టుకుని సుమంగళిలాగా అలంకరించుకోవాలి. తరువాత ఇంటి గుమ్మానికి, గడపకు పసుపు రాసి కుంకుమ బొట్లు పెట్టి మామిడాకులు కట్టాలి.

 పూజావిధానం 
పూజగదిని శుభ్రం చేసుకుని గదిలో ఒక ఆసనం ఏర్పాటు చేయాలి. ఆసనం మీద ఒక కొత్త వస్త్రం ఏర్పాటు చేసి దాని మీద కలశం పెట్టాలి. రాగి లేదా ఇత్తడి, వెండి ఏదో ఒక చెంబు తీసుకుని అందులో నీరు నింపి దానిలో పసుపు, కుంకుమలు, అక్షింతలు వేసి దాని మీద కొబ్బరికాయను ఉంచాలి. కొబ్బరికాయ మీద కొత్త వస్త్రం ఉంచాలి. కలశం వెనుక గౌరీదేవి పోటో ఉంచాలి. గౌరీ దేవి ఫోటో లేకపోతే పార్వతీ పరమేశ్వరుల ఫొటో అయినా ఉంచవచ్చు. ఫొటోను పసుపు, కుంకుమ, పూల మాలతో అలంకరించాలి. ఆవునేతితో దీపారాధన చేయాలి.

ముందుగా గణపతి పూజ చేసి తరువాత గౌరమ్మకు షోడశోపచార పూజ చేసి అష్టోత్తర పూజ కూడా చేయాలి. అనంతరం గౌరీదేవికి పులగం, పరమాన్నం, కొబ్బరికాయ, అరటిపండ్లు నైవేద్యంగా సమర్పించాలి. మంగళ నీరాజనాలు ఇవ్వాలి. ఒక ముత్తైదువుకు భోజనం పెట్టి, చీర రవికె తాంబూలం ఇచ్చి నమస్కరించుకోవాలి. భక్తిశ్రద్ధలతో సౌభాగ్య గౌరీ వ్రతాన్ని ఆచరిస్తే వివాహం కానివారికి వివాహం, వివాహం అయినవారికి దీర్ఘసుమంగళీ తనం కలుగుతాయని శాస్త్రవచనం.

 మూలాలు 

వర్గం:పూజావిధానాలు
వర్గం:వ్రతములు